सहिद स्मारक लिगमा संकटा दोस्रो
संकटा क्लबले सातदोबाटोस्थित एन्फा कम्प्लेक्समा बुधबार पछाडि परेको स्थिति उल्टाएर थ्रीस्टारमाथि २–१ को जित रच्दै सहिद स्मारक ‘ए’ डिभिजन लिगमा दोस्रो स्थान पक्का गरेको छ ।
काठमाडौँ — संकटा क्लबले सातदोबाटोस्थित एन्फा कम्प्लेक्समा बुधबार पछाडि परेको स्थिति उल्टाएर थ्रीस्टारमाथि २–१ को जित रच्दै सहिद स्मारक ‘ए’ डिभिजन लिगमा दोस्रो स्थान पक्का गरेको छ ।संकटा ब्वाइजको नामबाट तीनपल्ट (२०३७, ०४० र ०४२ साल) मा च्याम्पियन भएको उसले उपत्यकाको लिगमा ३३ वर्षयताकै सबैभन्दा ठूलो उपलब्धि हात पारेको हो । अघिल्लो खेलबाटै उपाधि पक्का गरिसकेको मनाङ मस्र्याङदीले हल्चोक मैदानमा हिमालयन शेर्पालाई २–१ ले पन्छाउँदै शतप्रतिशत जित कायमै राख्यो ।पछिल्लोपल्ट च्याम्पियन भएपछि चौथो स्थानभन्दा माथि उक्लन नसकेको संकटाले डिफेन्डर अमित तामाङको दुई पेनाल्टी गोलमा ललितपुरे क्लबलाई पन्छाउँदै एक खेल बाँकी छँदै यसपालि उपविजेताको २५ लाख रुपैयाँ पुरस्कार पक्का गरेको हो । त्यस खेलमा बराबरी वा थ्रीस्टारको जित भएको अवस्थामा भने अन्तिम चरणको खेलबाट उपविजेताको टुंगो लाग्ने थियो । तर, राम्रो लयमा रहेको संकटाले थ्रीस्टारलाई अर्को खेल प्रतीक्षा गर्ने अवसर दिएन ।लिगपूर्व उपाधिको दाबेदार मानिएको थ्रीस्टार र प्रतिस्पर्धा सुरु भएपछि लय समातेको संकटाबीचको खेल ‘तेस्रो स्थानका लागि भिडन्त’ जस्तै मानिएको थियो । यसमा बाजी मार्दै संकटाले २८ अंक बनायो । तेस्रो स्थानमा रहेको थ्रीस्टार भने तेस्रो हारसँगै २३ अंकमै सीमित भयो । थ्रीस्टारले अन्तिम खेलमा हिमालयन शेर्पालाई पराजित गरेर पनि संकटालाई उछिन्ने छैन । त्यसैले अन्तिम चरणमा एपीएफविरुद्ध खेल्नुअघि नै संकटाको दोस्रो स्थान सुरक्षित भयो । कीर्तिमान आठौंपल्ट च्याम्पियन भएको मनाङले लगातार १२ खेल जितेर अधिकतम ३६ अंक बनाएको छ ।अघिल्लो खेलमा मनाङविरुद्ध हारेपछि उपाधि होडबाट बाहिरिएको संकटाको लागि दोस्रो स्थान पनि नसोचिएको उपलब्धि हो । ‘लिगको शीर्ष ६ मा रहने हामीले लक्ष्य बनाएका थियौं तर दोस्रो भयौं । यसमा गर्व लाग्छ,’ संकटाका प्रशिक्षक सल्यान खड्गीले भने, ‘हामी उपविजेता हुन्छौं भन्ने कसैले सोचेका थिएनन् । हामीलाई अन्डरडग ठाने ।’ दर्जनमध्ये नौ खेल जितेपछि हात पारेको उपलब्धिबारे उनले भने, ‘अनुशासन र कडा मिहिनेतले यहाँ (दोस्रो) आइपुगेका हौं, संयोग होइन ।’चौथो खेलमा आर्मीसँग ५–१ ले हारेको संकटाले अरु खेलमा पूर्ण अंक जोडै नवौं चरणसम्म ३ अंक अन्तरमा रहेर मनाङलाई पछयाइरहेको थियो । प्रशिक्षक खड्गीले भने, ‘सुरुका नौमध्ये ८ खेल जितेपछि उपाधिकै लागि पनि चुनौती दिन्छौं भन्ने विश्वास लाग्यो । मनाङविरुद्ध दुर्भाग्य भयो । तर, दोस्रो हुनु पनि खुसीको कुरा हो । यसमा गर्व गर्छौं ।’ यो लिगको लागि एक महिना तयारी गरेको उनले टिमले आर्मी र मनाङविरुद्ध पराजय बेहोर्नुबाहेक ब्रिगेड ब्वाइजविरुद्ध बराबरी खेल्दामात्र अंक गुमाएको थियो । अरु ९ खेल जितेर संकटा उपविजेता भएको हो ।दुई पेनाल्टीमा गोल गरेका संकटाका अमित तामाङ (६) । तस्बिर : कबिन संकटा मन्दिर (सुन्धारा) सँगैको यो क्लब संकटाको अहिलेको टिम औसत खेलाडीले भरिएको छ । उसका कुनै पनि खेलाडी स्टार होइनन् न त राष्ट्रिय टिमका अनुभवी नै । लिगका लागि तीन अफ्रिकी खेलाडी भित्र्याएको छ तर उनीहरू त्यस्ता उत्कृष्ट फुटबलर होइनन् । दुई पहेँलो कार्डको कारण टाम्पी अर्नेस्ट र सेड्रिक अबा थ्रीस्टारविरुद्धको खेलमा निलम्बित थिए । तैपनि संकटाले एकपछि अर्को खेलमा पाइरहेको नसोचिएको सफलतालाई निरन्तरता दियो ।‘दुई विदेशी नहुँदा खेलाडी नभएको मान्दिनँ,’ संकटाका पूर्व कप्तानसमेत रहेका प्रशिक्षक सल्यान खड्गीले भने, ‘मसँग २२–२३ खेलाडी छन् । सौजन राईलाई थ्रीस्टारविरुद्ध नै पहिलो रोजाइमा डेब्यू गराएँ ।’ क्लब व्यवस्थापनको विश्वास र खेलाडीको साथले ए डिभिजन लिगमा पहिलोपल्ट टिम सम्हाल्दै सुखद अनुभव गरेको उनले बताए ।फरवार्ड रन्जन विष्टले दुई डिफेन्सलाई छक्याउँदै ३० औं मिनेटमा गोल गरेपछि थ्रीस्टारले १–० को अग्रता लिएको थियो । तर, अमित तामाङले ४२ औं मिनेटमा पेनाल्टीमा गोल गरेर संकटालाई बराबरीमा पुर्‍याए । उनलाई नै सुनील बलले पेनाल्टी क्षेत्रमा लडाएपछि संकटाले त्यो मौका पाएको थियो । त्यसमा ‘अनावश्यक टयाकल’ गरेको उल्लेख गर्दै थ्रीस्टार प्रशिक्षक मेघराज केसीले भने, ‘त्यसमा खतरा थिएन । त्यही पेनाल्टीले गाह्रो बनायो ।’थ्रीस्टारका डिफेन्डर पिटर सेगुनले सौजनलाई पेनाल्टी क्षेत्रमा फाउल गरेपछि रेफ्री नवीन्द्र महर्जनले संकटालाई फेरि पेनाल्टी दिए । त्यसमा पनि अमितको प्रहार सटिक रह्यो र संकटा २–१ ले अघि बढयो । त्यही दुई पेनाल्टीमा नै स्टारहरूले भरिएको टिमविरुद्ध संकटाको जित सम्भव भयो । ‘ठूला टिमविरुद्ध खेल्दा दबाब हुन्छ । थ्रीस्टारविरुद्ध मजाले सम्हाल्यौं,’ संकटाका प्रशिक्षक खड्गीले भने, ‘थ्रीस्टार राम्रो टिम हो तर हामीले समयमै गोल निकाल्यौं र रक्षा गर्‍यौं ।’